SK Úradný vestník Európskej únie L 138/110

VYKONÁVACIE ROZHODNUTIE KOMISIE

z 12. mája 2014,

ktorým sa ukončuje antidumpingové konanie týkajúce sa dovozu konglomerovaných kameňov s pôvodom v Čínskej ľudovej republike

(2014/272/EÚ)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), a najmä na jeho článok 9 ods. 2,

keďže:

A. POSTUP

ZAČATIE KONANIA

(1) Európska komisia (ďalej len „Komisia“) začala v júni 2013 antidumpingové konanie týkajúce sa dovozu konglomerovaných kameňov s pôvodom v Čínskej ľudovej republike do Únie a uverejnila oznámenie o začatí konania v Úradnom vestníku Európskej únie (2).

(2) Konanie sa začalo na základe podnetu, ktorý 14. mája 2013 podala spoločnosť A.St.A Europe (ďalej len „navrhovateľ“) v mene výrobcov z Únie, ktorí predstavujú viac ako 25 % celkovej výroby konglomerovaných kameňov v Únii.

(3) Podnet obsahoval prima facie dôkazy o dumpingu uvedeného výrobku a z neho vyplývajúcej značnej ujme, čo sa považovalo za dostatočné na odôvodnenie začatia konania.

(4) Komisia o začatí konania informovala navrhovateľa, ostatných známych výrobcov z Únie, združenie výrobcov z Únie, známych vyvážajúcich výrobcov v Čínskej ľudovej republike (ďalej len „ČĽR“), zástupcov ČĽR, známych dovozcov, známych výrobcov surovín a zariadenia na výrobu konglomerovaných kameňov v Únii, známych používateľov, združenie výrobcov surovín a združenia zastupujúce používateľov a spotrebiteľov a zaslala im dotazníky. Zainteresované strany dostali príležitosť písomne sa vyjadriť a požiadať o vypočutie v lehote stanovenej v oznámení o začatí konania.

(5) Navrhovateľ, ostatní výrobcovia z Únie, vyvážajúci výrobcovia v ČĽR, dovozcovia a používatelia oznámili svoje stanoviská. Všetky zainteresované strany, ktoré o to požiadali a preukázali, že existujú osobitné dôvody, na základe ktorých by mali byť vypočuté, boli vypočuté.

B. STIAHNUTIE PODNETU A UKONČENIE KONANIA

(6) Navrhovateľ listom z 18. februára 2014 určeným Komisii stiahol svoj podnet.

(7) V súlade s článkom 9 ods. 1 základného nariadenia možno konanie ukončiť, ak bol podnet stiahnutý, okrem prípadu, keď takéto ukončenie nie je v záujme Únie.

(8) Pri prešetrovaní nevyšli najavo žiadne skutočnosti svedčiace o tom, že by takéto ukončenie nebolo v záujme Únie. Komisia sa preto nazdáva, že toto konanie by sa malo ukončiť. Zainteresované strany boli náležite informované a mali možnosť predložiť pripomienky. Žiadne pripomienky však doručené neboli.

(9) Komisia preto dospela k záveru, že antidumpingové konanie týkajúce sa dovozu konglomerovaných kameňov s pôvodom v ČĽR do Únie by sa malo ukončiť.

(10) Toto rozhodnutie je v súlade so stanoviskom výboru zriadeného podľa článku 15 ods. 1 základného nariadenia,

PRIJALA TOTO ROZHODNUTIE:

Článok 1

Antidumpingové konanie týkajúce sa dovozu dlaždíc a iných výrobkov s hladkým povrchom, panelov a dosiek z umelého kameňa spojených živicou alebo z konglomerovaného kameňa a/alebo skla a/alebo zrkadla s pôvodom v Čínskej ľudovej republike do Únie a v súčasnosti zaradených pod číselné znaky KN ex 6810 11 90, ex 6810 19 00, ex 6810 91 00, ex 6810 99 00, ex 7016 10 00, ex 7016 90 40, ex 7016 90 70 a ex 7020 00 80, sa týmto ukončuje.

Článok 2

Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

V Bruseli 12. mája 2014 Za Komisiu predseda José Manuel BARROSO

(1) Ú. v. EÚ L 343, 22.12.2009, s. 51.

(2) Ú. v. EÚ C 183, 28.6.2013, s. 21.